(দিনাজপুর২৪.কম) সিলেটে জঙ্গি আস্তানায় অভিযান চতুর্থ দিনে গড়ালো। অব্যাহত এই অভিযানে আজ সোমবার সকালেও থেমে থেমে গুলি বিনিময় ও গ্রেনেড বিস্ফোরণের ঘটনা ঘটেছেএর আগে রোববার বিকেল থেকে বেশ কিছু সময় চুপচাপ থাকার পর মধ্যরাতে ওই বাড়ি থেকে বিস্ফোরণ ও গুলির শব্দ পাওয়া যায়। সোমবার সকালে সোয়া ৬টার পর আবারও আতিয়া ভবনে থাকা জঙ্গিরা বেশ কিছু সময় থেমে থেমে গুলি এবং কয়েকটি গ্রেনেডের বিস্ফোরন ঘটায়। এ সময় গোটা এলাকায় বিকট শব্দ হয়। রোববার বিকালে এক সংবাদ সম্মেলনে সেনাবাহিনীর কর্মকর্তা ব্রিগেডিয়ার জেনারেল ফখরুল আহসান জানান, আতিয়া মহল নামের ওই বাড়িতে অন্তত দুই জঙ্গি মারা পড়েছে এবং ভেতরে আরও জঙ্গি রয়েছে বলে তাদের ধারণা। ভেতরে অবস্থানরত জঙ্গিরা বেশ কৌশলী জানিয়ে তিনি বলেন, অভিযানে ‘ভালো’ ঝুঁকি রয়েছে। ফলে বলা যাচ্ছে না, কখন তা শেষ হবে।